Drie mans deur gemeenskap vermoorArgieffoto Gemeenskapslede van die Kagisanong-nedersetting in Noordwes het Maandag drie mans oorval en vermoor in Hebron digby Ga-Rankuwa in Noordwes. Dit nadat die mans glo by inbrake in die omgewing betrokke was. Brig. Sabata Mokgwabone, woordvoerder van die polisie, het gesê polisie is die oggend omstreeks 05:00 na die Kagisanong-sportterrein ontbied na gerugte van drie mans wat deur omtrent 70 lede van die gemeenskap aangerand word. Gemeenskapslede het glo die reg in eie hande geneem nadat die drie mans, tussen die ouderdomme van 20 en 25, in verskeie inbrake in die Kagisanong-nedersetting betrokke was. “Die drie mans is glo by hul huise gaan haal en na die sportterrein geneem waar hulle toe met verskillende voorwerpe aangerand is,” sê Mokgwabone. Die drie mans het aan hul beserings beswyk en is op die toneel dood verklaar. Die polisie ondersoek drie aanklagte van moord. Lt.genl. Sello Kwena, die provinsiale kommissaris van Noordwes, het die voorval ten sterkste veroordeel. “Om die reg in eie hande te neem is onaanvaarbaar en sal nie geduld word nie,” het Kwena gesê. Kwena het ook die publiek verseker dat die polisie hard werk om die skuldiges vas te trek.